भारतीय उपमहादीप में प्राचीन काल से चीनी के उत्पादन कइल जात रहल बा आ इहँवा से ई आज के जमाना के अफगानिस्तान में चहुँपल, खैबर दर्रा से हो के। सुरुआती दौर में ई बहुत भारी मात्रा में ना उपराजल जाय आ बहुत सस्ता भी ना रहे, मिठास खातिर आमतौर पर मधु (शहद) के इस्तेमाल दुनिया के ज्यादातर हिस्सा में होखे। मूल रूप से लोग ऊख के सीधे चबा के चूभे आ एकर मिठास लेवे। ऊख मूल रूप से उष्णकटिबंधी दक्खिन एशिया आ दक्खिन पुरुब एशिया के पौधा रहबो कइल। एकर अलगा-अलगा प्रजाति सभ अलगा-अलगा लोकेशन पर पैदा भइल जइसे कि सैकारम बारबेरी के मूल भारत हवे आ सैकारम एडुले आ सैकारम ओफिसिनारम न्यू गिनी के मूल के हवें। चीन के हाथ से लिखल पोथी सभ में ऊख के सभसे पुरान उल्लेख 8वीं-सदी ईसा पूर्ब के बा जे एकर उतपत्ती भारत में बतावे ला।